Delgado vokste opp på Kapp Verde-øyene og spilte flere uoffisielle landskamper, før han mønstret på et norsk skip etter å ha hørt rykter om de gode lønningene norske redere betalte. Tre år senere mønstret han av i Porsgrunn og reiste til Drammen sammen med en kamerat. I tiden som fulgte dro han av og til til området ved Marienlyst for å spille løkkefotball. Her ble han oppdaget av Johnny Vidar Pedersen som spilte for SIF og som inviterte han til å prøvespille for klubben. Etter prøvespillet fikk han tilbud om å slutte seg til klubben, og fikk som en følge av dette også innvilget oppholdstillatelse i landet.